40 dood ná ontploffing by vyfsterhotelSó lyk die Saratoga-vyfsterhotel nou. (Foto: ADALBERTO ROQUE / AFP) Die dodetal staan nou op 40 nadat ŉ ontploffing by ŉ luukse hotel Havana, Kuba, verlede week geruk het. Die Saratoga-vyfsterhotel, wat al verskeie bekendes, onder wie Madonna, Beyonce, Mick Jagger en Rihanna, gehuisves het, is ten tyde van die ontploffing gerestoureer en het dus geen gaste gehuisves nie. Daar was wel 51 werkers Vrydag in die hotel doenig toe ŉ gaslekkasie na bewering die ontploffing veroorsaak het. Altesame 54 mense is tydens die ontploffing beseer. Dit sluit in ses mense wat in dié stadium steeds in ŉ kritieke toestand verkeer. Die hotel sou vandeesweek heropen het. Nou soek reddingswerkers onverpoos deur die puin na oorlewendes. Daar word tans op die kelder en onderkelder van die hotelgebou gefokus. ‘n Reddingswerker skarrel ná ‘n ontploffing by die Saratoga-vyfsterhotel in Havana. (Foto: YAMIL LAGE / AFP) “Dit is in ŉ baie gevaarlike stadium weens die konsentrasie van die puin en die moontlikheid van ineenstorting,” sê die brandweerhoof Luis Carlos Guzman. Die dodetal het ŉ dag gelede nog op 35 gestaan. Die ACN-staatsnuusagentskap berig vier liggame wat oornag gevind is, is dié van hotelwerkers. “Volgens familielede word daar beraam dat nog sowat 12 of 13 mense vasgekeer is,” lui die berig. Die ontploffing, wat volgens ŉ amptenaar gebeur het terwyl ŉ petroltenk deur ŉ tenkwa hervul is, het groot dele van die hotel se fasade beskadig, vensters uitgeblaas en motors wat buite die hotel geparkeer was, vernietig. Die eerste vier verdiepings van die hotel is veral geraak.